Castellanismos en francés

Os **castellanismos en francés** u **hispanismos en francés** son elementos lingüisticos que o castellano ha transmeso a esta luenga, encara que no sigan orichinarios d'ixa luenga. A mes gran part d'os castellanismos d'o francés son lexicos, con poca presencia de castellanismos foneticos, semanticos u calcos. O castellano ha teniu importancia en a introducción d'arabismos y americanismos en francés. Os principals periodos d'entrada de castellanismos en francés han estau o Sieglo d'Oro y o sieglo XIX.

Son castellanismos foneticos *conquister*, *galardon* y *guitarre*, que substituyoron a *conquester*, *guerredon* y *guiterne* d'o francés antigo.

Son castellanismos semanticos:
**Bravesse*, si s'emplega con o significau de "temeridat" u *témérité*.
**Muscle* si s'emplega con o significau de "cuixa" u *cuisse*.
**Romance* si s'emplega con o significau de "romanza" u *chanson populaire*.

Son calcos feitos dende o castellano: 
**Marie Jeanne*, de *marihuana*.
**Habit de lumière*, de *traje de luces*.
**Pot-pourri*, de *olla podrida*.

## Arabismos transmesos por o castellano

Son arabismos transmesos por o castellano a lo francés dende o sieglo XII dica o sieglo XVIII:
**[[Botico|Alcarazas]]*: botico.
**[[Alcova|Alcôve]]*.
**[[soro (pelache)|Alezan]]*: alazán, soro, aplicau a caballos.
**[[Curcuma longa|Curcuma]]*.
**[[Spinacia oleracea|Épinard]]*: espinaques.
**Fanfaronner*.
**[[Genetta|Genette]]*: chineta.
**[[Guitarra|Guitare]]*: guitarra.
**[[Hazard]]*.
**[[Kermes vermilio|Kermès]]*.
**[[Cenia|Noria]]*: cenia.
**[[Arrecife|Récif]]*.

## Castellanismos en o Sieglo d'Oro

A Espanya d'o Sieglo d'Oro exerció una influencia cultural en Francia a traviés d'a literatura y d'o prestichio que li daba o poder militar. As imprentas de Bruselas, León d'el Roine y París publicaban a sobén obras espanyolas y mesmo en castellano. O maximo d'esta influencia se dió en ixas envueltas de Loís XIII y d'Ana d'Austria. Manimenos esta influencia estió menor que la italiana a causa d'uns factors como una menor conoixencia d'os autors espanyols, unas relacions comercials mes febles con Espanya, menors vinclos entre as casas reyals dica o sieglo XVII, y un menor prestichio cultural d'a luenga espanyola que d'a italiana por part d'os gramaticos franceses.

Son castellanismos introducius en estos tiempos y relacionaus con sociedat cortesana, a literatura, a musica, as fiestas, etcetera: *brave*, *bravoure*, *désinvolte*, *grandiose*, *fanfarron*, *matamore*, *hâbler* , *compliment*,  *grandesse*, *[[siesta|sieste]]*, *[[guitarra|guitare]]*, *[[Castanyetas|castagnette]]*, *[[pasavilla|passacaille]]*. Bel autor considera que as parolas *sarabande*, *passacaille*, *séguedille*, *chaconne*, *castagnettes* y *hombre* relacionadas con os chuegos, bailes y a ropa entroron entre a fin d'o sieglo XVI y mitat d'o sieglo XVII en o contexto d'unas relacions mes estreitas entre as monarquías espanyola y francesa por os matrimonios reyals como l'antedito y lo de Loís XIV y María Teresa d'Austria.

Tamién s'introducioron en o Sieglo d'Oro castellanismos ligaus a lo comercio, guerra y actividaz cotidianas: *morion*, *adjudant*, *[[embargo]]*, *[[supracargo]]*, *falouque*, *basquine*,  *ropille*, *alcôve*, *camarade*, *manille*, *[[matador]]*, *quinola*, *[[Ç|cédille]]*, *oraison de quietude*, *la foille du logis*, *recuieillement*. Os americanismos d'o castellano tamién podioron entrar en francés (*[[pataca|patate]]*, *[[Panizo|maïs]]*), proceso que continó en o sieglo vinient.

## Americanismos transmesos por o castellano
Os primers americanismos que entroron en francés representaban nuevas conoixencias d'o continent descubierto y colonizau por espanyols y portugueses. Os americanismos que entroron en os sieglos XVI y XVII yeran relacionaus con una flora y fauna americanas que s'encomenzaban a conoixer por a literatura de viaches. Os americanismos que entroron dende o sieglo XVIII se refieren a la cultura u folklore d'os paises americanos colonizaus por os espanyols.

### Primers americanismos

En os primers americanismos destacan os orichinaus en as luengas amerindias d'a mar Caribe, de Mexico y d'os Andes, a vegadas sin poder-se poder precisar a luenga exacta d'orichen: 
**[[Cacique]]*.
**[[Canibal|Cannibale]]*
**Canot*.
**[[Carambola|Carambole]]*.
**Chayotte*.
**Gayac*.
**Hamac*.
**[[Huracán|Ouragan]]*.
**Pirogue*.

Destacan os zoonimos y fitonimos:
**[[Caïman]]*.
**[[Coca (planta)|Coca]]*.
**Chocolat*: chicolate.
**[[Icaque]]*.
**[[Iguane]]*.
**[[Lama glama|Lama]]*.
**Maïs*: panizo.
**Patate*: pataca, trunfa.
**Puma*: *[[Puma concolor]]*.
**Tabac*: tabaco.
**[[Tomate]]*.
**[[Yuca|Yucca]]*.

Son d'orichen náhuatl:
**[[Persea americana|Avocat]]*: fruito de *[[Persea americana]]*
**[[Arachis hypogaea|Cacahuète]]*: fruito de *[[Arachis hypogaea]]*
**[[Cacao]]*: producto obteniu d'as simients de *[[Theobroma cacao]]*. 
**[[Caoutchouc]]*: látex d*'[[Hevea brasiliensis]]*.
**[[Coyote]]*: *[[Canis latrans]]*
**[[Chocolat]]*: chicolate.
**Haricot*: alubia, chodiga.
**[[Ocelot]]*: *[[Felis pardalis]]*.
**[[Quetzal]]*: au d'a familia *[[Trogonidae]]*.
**[[Tomate]]*.
**[[Axolotl]]*: *[[Ambystoma mexicanum]]*.
**[[Peyotl]]*: *[[Lophophora williamsii]]*.

A secuencia u succesión *tl* d'a luenga orichinal se conserva en *axolotl*, *peyotl* y *nahuatl*, en os atros casos se prene a partir d'as formas que os espanyols adaptoron simplicando u eliminando-la: *tomate*, *cacao*, *chocolate*, *aguacate*, *cacahuete*, etcetera.

Son d'orichen quecha:
**Alpaga*: *[[Vicugna pacos]]*.
**Condor*: *[[Vultur gryphus]]*.
**Guanaco*: *[[Lama guanicoe]]*.
**Lama*: *[[Lama glama]]*.

Son d'orichen caribe, arahuaco u taíno d'Haití:
**Icaque*: fruito de *[[Chrysobalanus icaco]]*.
**Patate*: pataca.
**Maïs*: panizo.
**Tabac*: tabaco.
**[[Yucca]]*.

### Cultura y folklore
**Bongo*.
**Rastaquouère*.
**Salsa*.
**Rumba*.
**Cha-cha-cha*.
**Mariachi*.

## Castellanismos d'o sieglo XIX

En o sieglo XIX bi heba escritors franceses interesaus por a cultura espanyola, y tamién estió cuan a tauromaquia fue introducida en o sud de Francia. O colonialismos europeu en o norte d'Africa tamién creyó una situación propicia pa a entrada de castellanismos.

A novela *Carmen* de 1845 contribuyó a la difusión de castellanismos como *gitane* ("chitana"), *manzanilla* ("camamilla") y *[[seguidilla|séguedille]]*.

Os franceses encomenzoron a ocupar Alcheria en o sieglo XIX, cuan encara se charraba o *[[sabir]]* u *[[lingua franca mediterrania|lingua franca]]* en muitos puertos nortafricanos. En este contexto entroron en francés hispanismos presents en este *[[pigdin]]* como *moukère*, *moujingue* u *mater*. Muitos d'os colonos europeus que permitioron establir-sen os franceses en l'Archelia colonial y que se convertirían dimpués en *[[Pieds-Noirs]]* yeran espanyols d'Almería, Valencia u Menorca. Dica os zaguers anyos de presencia francesa yera común sentir o castellano u o catalán en as carreras d'Orán u Archel.

A intervención militar en Mexico posó a cualques politicos, militars y naturalistas franceses en contacto con a cultura hispanoamericana. Por esta razón u por atras, bel castellanismo relacionau con Mexico, Estaus Unius y atros países americanos entró en francés en o sieglo XIX: *[[rambla|arroyo]]*, *[[banjo]]*, *[[Arachis hypogaea|cacahuète]]*, *[[foz|canyón]]*, *[[Sechium edule|chayotte]]*, *[[bandido|despérado]]*, *[[gringo]]*, *[[Lophophora williamsii|peyotl]]*. Tienen relación con o castellano d'Archentina *[[gaucho]]* y *[[Schinopsis|québracho]]*.

## Sufixos de los castellanismos
Destaca la terminación *-ille* d'un cuantos castellanismos en francés, que puede remontar-se a lo sufixo *-illo*, cognato de l'aragonés *[[sufixo -iello|-iello]]*:
**[[Ç|Cedille]]*.
**[[Manille]]*.
**[[Pacotilla|Pacotille]]*.
**[[Ropille]]*.
**[[Seguidilla|Séguedille]]*.

Bi ha uns cuantos castellanismos terminaus en *-al* que tienen plurals regulars en francés y no los tipicos plurals irregulars en *-aux* de palabras fransesas con la mesma terminación.
**[[Corral]]*, *corrals*.
**[[Matorral]]*, *matorrals*: matiguero, matiguers.

A los que s'ha d'anyadir los americanismos adaptaus en castellano con *-al* y transmesos a lo francés:
**[[Opuntia ficus-indica|Nopal]]*, *nopals*.
**[[Phapeneromachrus|Quetzal]]*, *quetzals*.
**[[Sisal]]*, *sisals*.

## Referencias

## Bibliografía
* Carlo Tagliavini: *Origenes de las lenguas neolatinas* Fondo de Cultura Economica.
* Rafael Lapesa: *[[Historia de la lengua española]]*. Editorial Gredos, (1981).
* Carlo Tagliavini: *Los orígenes de las lenguas neolatinas. Introducción a la filología romance*. Fondo de Cultura Economica, 1973.
* *Gramática francesa*. Larousse Editorial, S.A, 2000.
* Rafael Lapesa: *Historia de las lengua española*. Editorial Gredos. (1981).
* Peter Rickard: *A History of the French Language*. Editor:	Routledge, 2003. ISBN 1134838778, 9781134838776.
* Adolphe Hatzfeld et al.: *Dictionnaire général (1890-1900). Traité de la formation de la langue*. Paris, Delagrave, 1890.
* Jean-Louis Tritter: *Histoire de la langue Française*. Editor: Paris, Ed. Ellipses - 1999.
* Melissa Soria Estévez: *Les hispanismes dans Le Petit Robert 2014*. Repositorio Institucional de la Universidad de La Laguna. La Laguna, chunio de 2015.